Notum sit omnibus fidelibus christianis, tam presentibus quam futuris, quod Hisnardus, vicecomes Joviniacensis, dedit in elemosinam ecclesie Vallislucentis, pro remedio anime sue et parentum suorum, quicquid juris habebat in Armenteriis et a fonte Amandi usque ad Armenterias, et ipsum fontem et plasseium circa illum; et ultra hoc quicquid ecclesia Vallislucentis poterit adquirere de feodo suo in finibus Rennei. Hujus rei testes sunt: Garnerius de Fosseio; Fulco de Laileilo; Arturus, gener ejus; Rainaldus, filius Daimberti de Joviniaco. Hoc etiam laudavit uxor predicti vicecomitis, nomine Esmerilla, et filius ejus Jolduinus. Hujus laudationis testes sunt: Ansellus Vastans-Segetem, et predictus Rainaldus, filius Daimberti de Joviniaco, et Odo miles de Joviniaco. Et ut hoc ratum semper habeatur, jussu predicti vicecomitis, impressione domni Hugonis Senonensis archiepiscopi signatum est.